החלטה - שאול קלמן נגד הרשות המוסמכת
שאול קלמן - נגד - הרשות המוסמכת
ו"ע (תל-אביב-יפו) 3073/07
שאול קלמן
בית משפט השלום בתל-אביב-יפו בשבתו כועדת עררים לפי חוק נכי רדיפות הנאצים התשי"ז - 1957
כב' השופט מוקי לנדמן - יו"ר
פרופסור יוסף זהבי - חבר
בשם העורר - עו"ד ידיד דוד
בשם המשיבה – עו"ד שוהם ו/או עו"ד סמל
1. העורר, יליד 1930, מבסס את עררו על קורותיו בבקאו שברומניה בתקופת השואה.
נבחן כל עילה מעילות הנרדפות אליהן מתייחס העורר.
פינוי מביתם
2. העורר העיד כי פונה עם משפחתו מביתם והם התגוררו בחדר קטן בתנאים קשים.
הפינוי מהבית, ככל שהיה, אינו מהווה עילת נרדפות.
אין המדובר בגירוש העומד במדדי הלכת גרנות, כאשר העורר ומשפחתו נותרו בעיר מגוריהם, בסביבה המוכרת, גם אם, כיהודים רבים אחרים, אולצו לפנות את ביתם.
מעשי אלימות
3. העורר טען כי ספג פעמים רבות מכות מהגרמנים כשיצא את ביתו, בשל יהדותו.
כשהתבקש העורר לפרט אירוע ספציפי, דיבר בכלליות רבה, לא כמי שמתאר אירוע שחווה על בשרו, ונזכר במקרה בו הוכה ע"י גרמנים ואמו הניחה קומפרסים על ראשו.
לא זו בלבד שאופן תיאור העורר לא היה משכנע, אלא שעיון בתביעתו מלמד כי שם סיפר על אירוע שונה בתכלית, בו הוכה בקתי רובים, נחבל בידו המצולקת עד היום (תיאור עליו לא חזר בעדותו, חרף שאלות חוזרות ונשנות לגבי מעשי אלימות ספציפיים הזכורים לו).
.4 לאור האמור לעיל וכלל התרשמותנו מהעורר, לא נוכל לומר כי הוא עמד בנטל המוטל עליו להוכיח מעשה אלימות כלשהו.
ס' 28 לחוק הפיצויים הגרמני
.5 העורר סיפר כי אחיו, שהיה במחנה עבודה רב תקופת המלחמה, נפטר כחודשיים לאחר השחרור, מהרעלה שמקורה במזון במחנה העבודה.
לא זו בלבד שאין המדובר בנסיבות העומדות בתנאי סעיף 28 לחוק, אלא שאין כל בסיס לקבוע כי האח נפטר בשל מעשה הרעלה, מעבר לכך שלא ברור כיצד נפטר מההרעלה רק חודשיים לאחר ששב מהמחנה, בו לכאורה שהה 3 שנים ואכל אותו מזון.
.6 לאור כל האמור לעיל, לא נוכל לומר כי העורר עמד בנטל המוטל עליו לגבי רכיב כלשהו מרכיבי הערר.
לפיכך, הערר, על כל רכיביו, נדחה.
נתנה והודעה היום, ‏י' אדר ב, תשס"ח (‏17 מרץ 2008)
עו"ד ידיד דוד
עו"ד שוהם ו/או עו"ד סמל